РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/170-20

24. новембар 2020. године

Б е о г р а д

З А П И С Н И К

7. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 23. НОВЕМБРА 2020. ГОДИНЕ

Седница је почела у 12,05 часова.

 Седницом је председавала Јелена Жарић Ковачевић, председник Одбора.

 Седници су присуствовали чланови Одбора: Невена Веиновић, Миленко Јованов, Лука Кебара, Дубравка Краљ, Илија Матејић, Вук Мирчетић, Угљеша Мрдић, Виолета Оцокољић, Ђуро Перић, Оља Петровић, Жељко Томић и Тома Фила.

 Седници је присуствовао Арпад Фремонд, заменик члана Одбора Балинта Пастора.

 Седници нису присуствовали Марија Јевђић, Јован Палалић и Милена Поповић, као нити њихови заменици.

 Седници Одбора присуствовала је Бранкица Јанковић, кандидат за Повереника за заштиту равноправности.

 На предлог председника, Одбор је једногласно (14 гласова за) усвојио следећи

Д н е в н и р е д:

1. Разговор са кандидатом за избор Повереника за заштиту равноправности;

2. Утврђивање Предлога одлуке о избору Повереника за заштиту равноправности.

 **Прва тачка дневног реда**. Разговор са кандидатом за избор Повереника за заштиту равноправности

 Председник Одбора подсетила је чланове Одбора да је Поверенику за заштиту равноправности Бранкици Јанковић истекао мандат 27. маја ове године и указала на одредбе члана 28. Закона о заштити равноправности којима је прописана процедура избора Повереника за заштиту равноправности и услови које кандидат за Повереника мора да испуњава. У наставку, обавестила је чланове Одбора да је председник Народне скупштине дописом од 12. новембра позвао председнике посланичких група у Народној скупштини да најкасније до 20. новембра предложе кандидата за Повереника за заштиту равноправности овом одбору, са биографијама и изјавама о прихватању кандидатуре, као и да је до тог датума предлог кандидата, са траженим прилозима, доставила посланичка група „Александар Вучић - за нашу децу“.

 У наставку седнице председник Одбора позвала је Бранкицу Јанковић, кандидата за Повереника за заштиту равноправности, да се представи члановима Одбора и изложи своје планове рада.

 Питања кандидату постављали су: Вук Мирчетић, Дубравка Краљ, Угљеша Мрдић, Тома Фила и Ђуро Перић.

 Пошто је обављен разговор са кандидатом за Повереника за заштиту равноправности и утврђено да он испуњава услове из члана 28. Закона о заштити равноправности, Одбор је прешао на утврђивање предлога одлуке о избору Повереника за заштиту равноправности.

**Друга тачка дневног реда**. Утврђивање Предлога одлуке о избору Повереника за заштиту равноправности

На предлог председника, Одбор је једногласно (14 гласова за) утврдио Предлог одлуке о избору Бранкице Јанковић за Повереника за заштиту равноправности, на период од пет година.

На предлог председника, Одбор је једногласно (14 гласова за) одлучио да Предлог одлуке о избору Бранкице Јанковић за Повереника за заштиту равноправности упути Народној скупштини са предлогом да се, у складу са чланом 168. став 3. Пословника Народне скупштине, по хитном поступку стави на дневни ред Четврте седнице Другог редовног заседања Народне скупштине Републике Србије у 2020. години, како би се што пре обезбедили услови за несметан рад овог органа у пуном саставу.

За представника предлагача на седници Народне скупштине одређена је Јелена Жарић Ковачевић, председник Одбора.

 Седница је завршена у 13,00 часова.

 Саставни део записника чине стенографске белешке.

 СЕКРЕТАР ПРЕДСЕДНИК

др Радоје Церовић Јелена Жарић Ковачевић